Timbroù Ginea Frañs

Emañ Ginea e kornôg ar c’hevandir afrikan, etre Sierra Leone ha Liberia er Su, Mali, Ginea Bissau  ha Senegal e Hanternoz. Graet e veze Ginea Frañs eus ar vro evit diforc’hañ ar vro-mañ diouzh Ginea spagnol (Ginea ar C'heheder) ha Ginea Portugalek (Ginea Bissau hiriv).

Aloubet e voe an tiriad gant ar C’hallaoued e 1881 ha lakaet dindan melestradurezh trevadennel Senegal da gentañ. Anvet e oa ”Établissements des Rivières du Sud” d’a c’houlz-se. D’ar 17 a viz Kerzu 1891 e teuas da vezañ un drevadenn hec’h-unan dindan anv  Ginea.

Timbroù an Trevadennoù gall pe re Senegal a veze implijet betek-henn, hogen lakaet e voe e 1892 e gwerzh 13 timbr diouzh ar rummad   Navigation et Commerce gant un alc’hwez GUINÉE FRANÇAISE.

Ur rummad orin o kinnig tresadenn ur mesaer afrikan a voe embannet e 1904, met buan e voe lakaet e gwerzh timbroù boutin an trevadennoù : poltred ar Jeneral Faidherbe pe hini ar Gouarnour-meur Noël-Eugène Ballay, gwez-palmez, Diskouezadeg an Trevadennoù e Paris (1931), Diskouezadeg Etrebroadel Paris e 1937, 150vet deiz-ha-bloaz an Dispac’h gall (1939)…

Un toullad timbroù moullet e e 1913 hag e 1938 a ro un tamm plas da sevenadur ar vro : gwiaderien Fouta Djalon, artizaned ar c’hoad, koefoù hengounel merc’hed….

Ar gerioù AFRIQUE OCCIDENTALE FRANÇAISE pe AOF a veze moullet e-kichen anv an drevadenn bepred.


Etre 1944 ha 1958 e voe paouezet gant an timbroù istitlet "Guinée Française" hag implijet e voe timbroù Afrika ar C'hornaoueg C'hall.

Roet e voe da c’hGinea statud un tiriad tramor e miz Here 1946, met nac’hañ a reas ar Prezidant Ahmed Sékou Touré ar raktres « Unvaniezh » gant Bro-C’hall. Embannet e voe Republik Ginea d’an 2 a viz Here 1958.
D’ar 5 a viz Genver 1959 e teue er-maez an timbroù kentañ ar Stad nevez : temoù brogarour (an dizalc’hidigezh, an emezelañ d’an A.B.U. pe de Unvaniezh Postoù ar Bed, poltred harozed ha merzherien Afrika..), sevenadur ar vro (binviji sonerezh, maskloù hengounel, dañsoù ar vro…), loened gouez ar rannvro….

Kalz timbroù a vent vras a vez embannet gant Ginea, un darn mat diouto o vezañ gwerzhet da varc’hadourien ha dastumerien ar bed…

 Pennad kar 
Timbroù Afrika ar C'hornaoueg C'hall

Ginea Frañs
Rummad:Ginea